Økonomi og næringsliv på Barbados
Store norske leksikon,Geografi,Verdens geografi,Nord- og Mellom-Amerika,Barbados’ geografi
Barbados er blant Karibias mest velstående stater. Landets økonomi har tradisjonelt vært basert på sukkerproduksjon, men fra første del av 1970-årene overtok turismen som viktigste inntektskilde. Turismen står for mer enn halvparten av landets inntekter, og hvert år besøkes Barbados av langt flere turister enn det er lokale innbyggere. I 2017 sysselsatte tjenesteytende næringer 75 prosent av yrkesbefolkningen og bidro med cirka 89 prosent av bruttonasjonalproduktet (BNP). Finanssektoren med såkalt offshore banking har fått økende betydning. Både sukkerindustrien og turismen er sesongpreget, det er til tider stor arbeidsløshet, og mange barbader drar utenlands etter arbeid.
Det aller meste av jordbruksarealet nyttes til sukkerrør. Sukkerproduksjonen har gått tilbake, blant annet som følge av redusert etterspørsel på verdensmarkedet. Myndighetene har derfor stimulert til dyrking av andre vekster, blant annet bomull (Gossypium barbadense) og tropiske frukter. Ellers dyrkes mais, søtpoteter, gulrøtter, yamsrøtter og andre grønnsaker, hovedsakelig til lokalt forbruk. Primærnæringene sysselsatte 4,2 prosent av yrkesbefolkningen i 2017, og sto samme år for 1,5 prosent av BNP.Industrien omfatter fremstilling av rom, sukkerfabrikker samt produksjon av kjemikalier, plastvarer, gummivarer, tekstiler, elektroniske komponenter og sigaretter. Industrien sysselsatte i 2017 cirka 15 prosent av yrkesbefolkningen og bidro med cirka 10 prosent til BNP. Det utvinnes også noe råolje og naturgass. Utenrikshandel Viktigste eksportvarer er sukker, melasse og rom, kjemikalier, elektroniske komponenter og klær. Importen omfatter maskiner og transportutstyr, matvarer og oljeprodukter. Viktigste handelspartnere er USA, Storbritannia og andre CARICOM-land, særlig Trinidad og Tobago. Samferdsel Veinettet er tett. Bridgetown har dypvannshavn og er eneste havneby av betydning. Det er internasjonal lufthavn (Seawell) ved sørspissen av øya, 18 kilometer fra hovedstaden. Les mer i Store norske leksikon Barbados